정조 8년
甲辰六月二十九日卯時。上御宣政殿。親臨都政入侍時。行都承旨李崇祜。行左承旨朴祐源。右承旨金思穆。左副承旨金宇鎭。右副承旨李時秀。同副承旨黃昇源。假注書李敬行白師謹。記事官李崑秀尹行任。以次進伏訖。上具翼善冠衮龍袍。仍殿座。吏曹判書趙時俊。參議黃昇源。正郞曺允大。假郞廳金潭任希鐸林孝源金珍恪李松心金良倜。兵曹判書李在協。參判蔡弘履。參議尹承烈。參知柳誼。正郞崔鎭夏李秉喆。佐郞李秀夏洪金鳳顯李書九。以時服行四拜禮訖。分東西班以次陞殿。上命思穆宇鎭時秀書傳敎曰。堂下之積滯。未有甚於近日。銓郞今旣備員。持正自當通擬。而亞長納言掌憲等窠。亦皆次次陞遷。俾無積薪之嘆。西北兩南文官通擬。前此已有申飭。惟原春一路。尙不擧論。十室之邑。必有忠信。豈眞無其人而然乎。武班堂下積滯之弊亦然。經僉之淹屈者。都判之周流者。一政二政。了無疎遷之望。人之才能。不係外貌。則百里之任。雖難循次序遷幕。閫邊將等窠。何患區處之無路耶。至於部守武兼等積年勤仕者。畢竟成就。不過西北不願之一窠。名以久勤。安有如許無實之事乎。依向日申飭。必以善地差擬。雖非久勤當次。邊將窠如稍裕。亦令別樣收用。參上參下無故作散之類。亦令甄錄。竝令申飭兩銓。又命書傳敎曰。疏通一事。卽予一副苦心也。旣設言於筵席矣。又亦示意於絲綸矣。至有抄出問議之擧。而廟堂銓曹則一味邁邁。便若無足憑信者然。大抵隄防不可不嚴也。苟是名在丹書親近惡逆者。則枳之塞之。庸何不可。而最是無釁犯無疪纇。而一被指目。公然枳塞者。統計朝籍。不可勝數。近年以來。巨室多廢。情犯稍輕者。尙欲滌瑕。況此無關係之人乎。每政因循。在銓家謹避之方。固得耳。獨不念朝家陶鎔鎭安之至意乎。今番都政。無論文蔭武堂上堂下。各令銓堂銓郞。明白對揚。以爲導迎和氣之一助。因此而又有提飭者。善惡不係於世類。忠逆何關於氏族。近有擧一姓。全不擬似於政望者。渠輩雖欲自效。誠無如之何矣。又或當時氣味。素不相能。到今轗軻。反坐收司可乎。又況秩卑武弁之一涉幕名者。亦豈可驅諸知情之科。均一地處。或用或否。尤乖朝家核實之政。竝令銓曹知悉。又命書傳敎曰。以仰慰慈宮之意。洪守榮。纔令調用。慈殿本家。近無通籍起居之人。甚用悵然。曾在先朝。以豐陵家人朔望問候事。趙時溥。特命除職。於故相未復官之前。可以仰認聖意。向年金漢耆敍用傳敎。予意已有示及者。慈殿本家親屬中一人。無論復職與初仕。卽爲調用。又命書傳敎曰。勸分人私賑人納粟人。今番拔例施賞。意有在焉。旣付加設僉樞。又令起送上京。依向日筵敎。五衛將隨窠。一一調用。人多窠窄。必難盡數區處。待其肅謝。或追榮從願。移除他窠。以爲沾祿之資。未經者使之隨次收用事。申飭西銓。又命書傳敎曰。初仕之飭屢矣。上以例飭。下而例聽。未見有愼擇之效。是豈每政申飭之意哉。凡百有位。莫不由初仕始。苟擇初仕。餘雖不擇可也。暑月臨殿。復此諄複。予旣不欲例飭。兩銓亦勿例聽事另飭。又命書傳敎曰。守令之得人與否。而百里之治不治係焉。州府郡縣。大小雖殊。有民人焉。有社稷焉。委畀之責。顧不重歟。漢帝所謂與我共天下。其惟良二千石者。儘至言也。至於邊將。莫曰一障之易。鎭卒亦民也。其可忽諸。都政雖循久勤。而人器不可不擇。且今邊地守令。窠闕頗多。差遣之際。易致苟充。他日閫圉之任。必皆權輿於此。則尤不可不嚴其選而愼其擬。竝以此意。令兩銓長知悉。又命書傳敎曰。都政日許多飭諭。便成文具。而其中松都西北人。戊申軍功人戰亡人遺裔收用事。尤屬文具之文具。未見以一人對揚者。實非仰體先朝受敎之意。今番則竝着意錄用事。申飭銓曹。又命書傳敎曰。皇朝人子孫及八壯士子孫。昨年有抄啓之命。皇朝人子孫。伊後更因特敎。纔有抄啓。而八壯士子孫則當不抄啓。所謂抄啓者亦無抄啓之效。其令銓曹。就已抄啓者。擇身手膂力之可堪任使。勿論初仕復職。另加照擬。未抄啓者。亦今西銓長及將臣。依皇朝人子孫例。爛商抄啓。待抄啓亦卽調用。以慰朝家風泉之思。又命書傳敎曰。國之所以維持者。忠與賢是已。忠賢遺裔之輒命存錄。非但念其人也。蓋所以樹風聲而礪世敎也。大抵忠賢之輩出。莫我朝若。而雲仍之零替。莫近日若。收簪之敎。前後相續。而曠世之感。無地可表。更以此意。嚴飭東銓。着意錄用。先正文正公宋時烈後孫。昨夏旣有收用之命。待窠卽爲調用。又命書傳敎曰。今年卽我先大王御極之年也。舊甲重回。愴慕冞篤。忠賢遺裔。纔有收用之命。況翊戴之功如四大臣諸人者。烏可不先施褒奬之典。至於趙李兩臣事蹟。亦合收錄。故領議政忠獻公金昌集。故左議政忠愍公李健命。故左議政忠文公李頤命。故右議政忠翼公趙泰采。故正言忠獻公李廷熽。故執義忠簡公趙聖復子孫。隨窠調用。無窠。待後政亦卽調用。以示朝家感舊錄孤之意。上曰。吏曹參判李敬養。更爲牌招。出榻敎上曰。何時下敎而尙不肅命。分義道理。焉敢若此。吏曹佐郞趙濟魯李度謙催促謝恩事。分付。敬養濟魯度謙肅謝後進伏。上命吏兵批開政。命書傳敎曰。逢今年四大臣子孫有收錄之政。況慶恩本家人乎。使宗社有萬世磐泰之安。莫非聖后所賜。慶恩本家人。近無位至二品者。實非所以仰體先大王眷恤之盛意也。右承旨金思穆陞資。今日政。當品窠擬入。慶恩府院君家。遣近臣明日致祭。上曰。違牌承旨許遞。前望單子入之。入之。徐有防落點。又下敎曰。承旨有闕。前望單子入之。入之。李謙煥落點。命書傳敎曰。新除授承旨。待下批牌招察任。時俊曰。今都目大政。各岐仕滿應遷者。相避及未準朔監察禁府都事戶曹刑曹工曹漢城府郞官。平市署官員。五部都事。各司久任時推人員。竝擬。何如。上曰。依爲之。出擧條時俊曰。四館陞出六品時。例有九處講後遷轉之規。而承文院褒貶。如或有故過限。則四館積滯。不可不慮。故自前雖未經九處講。亦有陞六之規矣。今春夏等褒貶。不得爲之。故當出六品者。未免積滯。依例遷轉。何如。上曰。依爲之。出擧條時俊曰。守令多窠。今當差出。而未準朔禁軍將及營將虞候中軍都事守令察訪。竝擬。何如。上曰。依爲之。出擧條時俊曰。高原郡守洪原縣監高山察訪瓜期已滿。而有畢賑前仍任之下敎。慶興府使亦有待畢賑拿來之下敎。今則已爲畢賑。而姑無畢賑狀本之入來。故不得出代矣。上曰。依例差代。可也。出擧條時俊曰。三水府使。今當差出。而擬望之人乏少。未準朔守令竝擬。何如。上曰。依爲之。出擧條在協曰。每都政陞資。必以訓正中差出一窠。而今番則金爔未經守令。不可擧論。安橚則旣有待下敎檢擬之命。亦不可循例擧行。故敢達矣。上曰。然則訓正依例差出。可也。在協曰。前望只有二人。二望擬入之意敢達。上曰。依爲之。出擧條上命有防書傳敎曰。三館參下積滯。其數不些。特以出六之後。窠窄未卽收用。以是登科十年出六。自是法典。而近來全不擧論。亦屬齎冤之一端。登科十年人。今日政出六。其中有職人。待準瓜出六事。分付。至於沈能翼事。一欲提敎而未果。與能弼地處大異。而況故宰臣元無釁累者乎。今聞登科亦過十年云。今番勿拘。出六事。分付。又命書傳敎曰。飭或施矣。以備堂聯疏事。罷散卿宰。竝敍用。又命書傳敎曰。以不可數遞。處分傳敎。亦已及之。前守禦使鄭尙淳。禁衛前大將徐有大。御營前大將李柱國。前摠戎使李昌運。竝仍任前職。又命書傳敎曰。疏通之意。纔有下敎。而當資人之每政輒屈。因向來筵敎而然云。何必拘此久枳。今政適無訓正新資。以此以彼。合有軫念之擧。前正安橚。營將中軍虞候間堂上階調用。上曰。在外六曹堂上許遞。前望單子入之。出榻敎上曰。副摠管。中時帶亞將人改差。今日政差出。出榻敎時秀曰。副摠管望單不書職銜。事甚未安。兵曹判書李在協。推考。何如。上曰。政官推考望單。使之改書以入。可也。出擧條宇鎭曰。摠戎使李昌運肅拜時。誤着時服。推考。何如。上曰。依爲之。出擧條命書傳敎曰。親政時注書尙瑞院官員。竝依例陞六。上謂謙煥曰。洪州今年年事。何如。謙煥曰。田畓各穀茁茂。有豐登之望矣。上曰。東風連吹。不至爲災乎。謙煥曰。風雖如此。穀則無害矣。上曰。康津縣監。口傳差出。出榻敎上曰。三陟府使有病云。數日內可以下直否。崇祜曰。有實病。似難數日間赴任矣。上曰。今日政差出事。分付。可也。時俊曰。謝恩正使。今日當爲差出。以大臣擬入乎。上曰。何必以大臣擬入乎。仍命書傳敎曰。冬至兼謝恩正使。儀賓宗親中擬入。上曰。吏曹正郞前望單子入之。下敎曰。吏曹佐郞旣陞正郞。佐郞窠差擬以入。可也。時俊曰。吏曹佐郞。今當差出。而納通之人。只有兩人。當以二望入啓矣。上曰。依爲之。出擧條上曰。臺通。何吏郞當之乎。時俊曰。下位例爲主張矣。上曰。持正通及掌通。爲先斯速擬入。可也。又下敎曰。堂下通淸。本是郞廳之主張。宜有料量。而何至今不爲擬入乎。吏郞當處分矣。上曰。領相辭章又到。不允批答。誰當製進乎。時秀曰。前例知製敎中當爲製進。而無故人絶少矣。上曰。如無知製敎。則誰可代撰乎。時秀曰。未能詳知矣。上曰。馬島萬戶改差之代。以久勤人擬入。可也。以宣傳官望筒。命書傳敎曰。方長不折。相較宜禁。向來宣傳官閔心爀等三人。或陳疏請汰。或削名薦案。仍而置之。將作棄物。殊非無物不遂之意。此三望筒勿施。以前宣傳官閔心爀沈錞任聖說。復職調用事。分付。上曰。兵判初當大政。檢擬公平。可謂能善其職矣。上曰。在外及未肅拜違牌玉堂竝許遞。今日政差出。出榻敎命書傳敎曰。在外臺諫許遞。今日政差出。上曰。新除授玉堂。待下批牌招推移入直。又下敎曰。新除授臺諫。牌招察任。上曰。玉堂前望單子入之。又命書榻敎曰。新除授六曹堂上竝牌招。先入侍後謝恩。上曰。兵曹參判許遞。前望單子入之。又下敎曰。兵曹參議前望單子入之。竝出榻敎上曰。兵曹參判。以金思穆出牌事。分付。上曰。吏兵批政事已畢。政官退去。可也。命書榻敎曰。吏兵批守令察訪營將中軍虞候邊將初仕復職人。竝明日來待。又命書榻敎曰。新除授承旨。牌招察任。仍還內。諸臣以次退出。